[{"text_idx": "#000001", "text": "La muzika bando Kajto certe ne bezonas longan prezenton. La popolstilaj akustikaj muzikaj\u0302oj kaj kantoj de tiu nederlanda kolektivo de multaj jaroj g\u0302uas merititan atenton de la verda popolo. Bedau\u0306rinde, de kelka tempo la grupo ne plu ekzistas kiel tuto, sed per c\u0302i disko du g\u0302iaj motoroj, Nanne Kalma kaj Ankie van der Meer, dau\u0306rigas la tradicion jam longe konatan al la esperantistaj muzikemuloj.\nLa g\u0302enerala sono de Kajto en tiu c\u0302i albumo preskau\u0306 ne s\u0302ang\u0302ig\u0302is: la muzikoj uzas simplajn melodiojn, harmoniojn kaj akustikajn muzik-arang\u0302ojn. Tre karakteriza estas ankau\u0306 la ric\u0302a plurvoc\u0302a kantado. La muziko sonas jen gaje, jen melankolie lirike; enestas unu tute senvorta valseto. La tekstoj estas plejparte simplaj lingve kaj enhave. Tamen malantau\u0306 tiu simpleco foje rivelig\u0302as jen kortus\u0302a am-liriko, jen c\u0302iutaga filozofio, prezentata leg\u0302ere kaj nedokte (kiel, ekzemple, en c\u0302arma trilingva kanono kun mallonga mesag\u0302o \u201cAliuloj jam sufic\u0302as, vi estu vi mem\u201d). Iuj kantoj sonas tute popolstile; enestas ankau\u0306 c\u0302arma viglaritma amuzaj\u0302o \u201cSkifla muziko\u201d. La plenumo estas tre bona kaj kun tre klara elparolo."}, {"text_idx": "#000002", "text": "Rezultas do tipe \u201ckajteca\u201d albumo de simplaj kantoj, eventuale aparte tau\u0306gaj por komencantoj. Tamen senteblas, ke c\u0302i albumo rezultis iom pli \u201csimpla\u201d ol la antau\u0306aj: la malnovaj diskoj de Kajto, lau\u0306 mi, prezentis iom pli grandan seriozecon rilate al la tekstoj kaj iom pli grandan ellaboritecon rilate al la muziko."}, {"text_idx": "#000004", "text": "Malgrau\u0306 la entute bona impreso pri la disko, mi ne povas eviti la konkludon, ke fone de la antau\u0306aj diskoj de Kajto tiu c\u0302i aspektas pala kaj iom haste preparita. Al g\u0302i tute ne malhelpus iom pli zorga elekto de la materialo. C\u0302iuokaze, la Kajto-tradicio dau\u0306re restas atentinda fenomeno en nia muzika kulturo, kaj mi kurag\u0302e rekomendas la diskon al c\u0302iuj, kiuj s\u0302atas tiun tradicion."}]